शामली जिले के कैराना-कांधला रोड पर स्थित मीट प्लांट पर पशु बेचने आये शामली के पशु व्यापारी से आधा दर्जन युवकों ने मारपीट कर एक लाख रूपये की नकदी छीन ली। पशु व्यापारी के साथ घटित घटना मीट प्लांट के अंदर होना बताई गई है। वही, पुलिस मामले को झूठा बता रही है। शामली निवासी शौक़ीन नामक पशु व्यापारी शनिवार सांय यहां कैराना के कांधला रोड पर स्थित मीट फैक्ट्री में पशु विक्रय करने के लिए आया हुआ था। बताया गया है कि पशु विक्रय करने के बाद व्यापारी भुगतान प्राप्त कर चलने लगा। आरोप है फैक्ट्री गेट पर पहुँचने से पहले ही वहां मौजूद पांच-छः युवक उससे उलझ गए और मारपीट करने के बाद उसकी जेब में रखी एक लाख रूपये की नकदी छीन ली और फरार हो गए। पीड़ित व्यापारी ने घटना की सूचना कोतवाली पुलिस को दी। घटना की सूचना मिलते ही पुलिस में हड़कम्प मच गया। आनन फानन में कोतवाली पुलिस की गाड़ी मौके पर पहुँची और घटना की जानकारी करने के बाद पीड़ित पशु व्यापारी को अपने साथ कोतवाली ले आयी। पीड़ित व्यापारी का आरोप है कि मीट फैक्ट्री में पशु बेचने के बाद वह घर जाने के लिए तैयार था, लेकिन इसी बीच गेट पर पहुँचने से पहले ही वहां पर मौजूद पांच-छः युवक उसके साथ मारपीट कर जेब में रखे एक लाख रूपये निकालकर ले गए। पीड़ित व्यापारी का कहना है कि दूसरी जेब में रखे उसके पच्चीस हजार रूपये युवको से बच गए है। पीड़ित व्यापारी घटना के सम्बन्ध में तहरीर देने की बात कह रहा था। वहीँ, कैराना कोतवाल भगवत सिंह का कहना है कि मामला दो पक्षों के बीच मारपीट का है। नकदी छीनने का आरोप झूठा है। तहरीर मिलते ही अग्रिम कार्यवाही की जायेगी।